FIŻ-ŻIFFA MEJTA Fiż-żiffa mejta ta' dal-lejl komuni jitkellmu magħna l-ilħna tat-telliefa li għerqu f'dan il-baħar fond qabilna, u joħonquna d-dellijiet li jduru madwarna għax tgerfxu donnhom sriep storduti, u jtir fuq rasna l-gawwi li jitniehed bla jaf għaliex kif jara lilna nibku, u jidhru l-uċuh strambi li ħabbejna iħarsu ċassi bħal min jifhem kollox. u mmutu jien u int bħal żewġ għasafar li dehru taħt is-siġra li rabbiethom fil-għodu kmieni wara lejl ta' xita.